Návrh na začatie obstarávania stavby
„Bratislava, Saratovská 22, rekonštrukcia ubytovne“

I. Charakteristika objektu

	Objekt ubytovne sa nachádza v území mestskej zóny v časti Bratislava – Dúbravka medzi bytovou zástavbou. Pôvodný realizačný projekt stavby bol spracovaný v roku 1973 Stavoprojektom Bratislava. Celková maximálna kapacita ubytovaných je 452 lôžok.

	 Ide o výškový objekt s dvanástimi nadzemnými podlažiami a jedným podzemným podlažím. Objekt je členený na dve časti. Blok „A“ – výšková časť a blok „B“ – dvojpodlažná časť. Vo výškovej časti sa nachádza ubytovacia časť s príslušenstvom. V bloku „B“ sa nachádza vstupná a stravovacia časť. Budova má dva hlavné vstupy: spoločenský a hospodársky. Medzi blokom „A“ a  „B“ je vytvorený átriový hospodársky dvor slúžiaci 
na prístup do garáži a kotolne. V bloku „A“ sú dva trojizbové byty so samostatným prístupom. Strešnú konštrukciu tvorí jednoplášťová plochá strecha s krytinou z asfaltových pásov.

	Nosná konštrukcia objektu je z montovaného železobetónového skeletu systém „Priemstav“. Výplňové murivo je z keramických ľahkých tvaroviek a parapetné murivo je z pórobetónových tvárnic. Vonkajšiu povrchovú úpravu tvorí mozaikový obklad, ktorý v značnej miere odpadáva.

	Budova je napojená na verejné komunikácie a stávajúce inžinierske siete s prípojkami. Časť areálu budovy slúži ako vnútorný dvor, ktorého povrch je asfaltový.

	Objekt ubytovne sa nachádza na pozemku, ktorého užívateľom ako aj správcom majetku je podľa výpisu z listu vlastníctva č. 1670 „SR – Krajské riaditeľstvo Policajného zboru v Bratislave, Špitálska 14“.

	Technický stav budovy je značne nevyhovujúci. Často sa vyskytujú havárie rozvodov vody, kanalizácie  a ústredného kúrenia. Zistené závady boli postupne odstraňované v rámci bežnej údržby. Technický stav teplovodných plynových kotlov je nevyhovujúci. Obvodový plášť nespĺňa teplo-technické normy, okná vykazujú netesnosti. Samotný objekt z hľadiska statiky nevykazuje žiadne poškodenia ani deformácie.

	Vzhľadom na uvedené nedostatky je potrebné vykonať komplexnú rekonštrukciu objektu.

II. Ciele a dôvody výstavby

	Dôvodom rekonštrukcie objektu je odstránenie nevyhovujúceho, havarijného stavebno-technického stavu. Väčšia havária objektu by mohla spôsobiť jeho úplné odstavenie a znefunkčnenie. Ide teda o naliehavý problém, ktorého riešenie nie je možné ďalej odkladať.

V konečnom dôsledku cieľom rekonštrukcie  ubytovne na Saratovskej ulici č. 22 v Bratislave  je skvalitnenie ubytovacieho prostredia pre policajtov a zamestnancov organizácií a útvarov Ministerstva vnútra SR a útvarov Policajného zboru. Orientačne sa uvažuje s dodržaním kapacity ubytovaných v počte cca 450 lôžok.
III. Návrh riešenia

Navrhovaná akcia rieši kompletnú rekonštrukciu existujúceho priestoru ubytovne s novým dispozičným riešením ubytovacích a administratívnych priestorov.

V rámci rekonštrukcie budú zrealizované nasledovné práce:
- výmena rozvodov vody, 
- výmena rozvodov kanalizácie,
- výmena rozvodov elektroinštalácie,
- výmena slaboprúdových rozvodov,
- výmena podláh,
- úpravy povrchov stien,
- výmena okien a dverí,
- výmena rozvodov ústredného kúrenia,
- výmena technológie kotolne,
- výmena výťahov,
- výmena strešnej krytiny,
- zateplenie budovy.

	V ubytovacej časti bude dispozičné riešenie ubytovacích buniek spresnené v projekte. V sociálnych zariadeniach ubytovacích buniek budú osadené sprchovacie kúty. Miestnosti klubovní na jednotlivých poschodiach budú po doriešení sociálnych zariadení využité 
pre tranzitné ubytovanie. Na jednotlivých poschodiach budú 4 manželské bunky. Prízemné priestory budú využité na prevádzkové zázemie ubytovne. Priestory po bývalej jedálni a kuchyni so zázemím budú po patričných úpravách slúžiť pre potreby materiálno-technického zabezpečenia ako výstrojné sklady. V objekte je riešený prístup pre imobilných rampou pri hlavnom vstupe a WC pre imobilného. Minimálne jeden z troch výťahov bude navrhnutý ako výťah pre prepravu imobilných osôb. Na jednotlivých podlažiach je vyhradená vždy jedna bunka pre osoby so zníženou schopnosťou pohybu, v ktorej sú všetky zariadenia a rozmery prispôsobené tomuto účelu.

	Rekonštrukcia bude realizovaná počas prevádzky objektu.

IV. Finančné zabezpečenie

	V zmysle v tom čase platného zákona č. 254/1998 Z. z. o verejných prácach bol v júni 2006 spracovaný stavebný zámer, z ktorého vzišiel celkový náklad stavby (hlava I. až XI.) v sume 180 951 368 bez DPH, čo spolu s DPH predstavuje sumu 215 332 127,90 Sk.

	Finančné prostriedky potrebné na realizáciu akcie sú naplánované v rozpise rozpočtu investičnej výstavby Ministerstva vnútra SR na rok 2008 až 2011 s tým, že akcia bude v plnom rozsahu hradená z kapitálových výdavkov rozpočtovej kapitoly Ministerstva
vnútra SR.

	Výber zhotoviteľa projektovej dokumentácie bol zabezpečený v roku 2005 v zmysle zákona č. 523/2003 Z. z. o verejnom obstarávaní a o zmene zákona č. 575/2001 Z. z. o organizácii ústrednej štátnej správy v znení neskorších predpisov. Doteraz je spracovaný stavebný zámer verejnej práce, na ktorý sa nevyžaduje súhlas Ministerstva financií SR, resp. vlády Slovenskej republiky.

	Výber zhotoviteľa realizácie stavebných prác bude Ministerstvo vnútra SR zabezpečovať v súlade s ustanoveniami zákona Národnej rady Slovenskej republiky
č. 25/2005 Z. z. o verejnom obstarávaní a o zmene a doplnení niektorých zákonov.